钦定古今图书集成/明伦汇编/闺媛典/第330卷 > 孙破虏吴夫人
## 钦定古今图书集成/明伦汇编/闺媛典/第330卷 > 孙破虏吴夫人

按《三国吴志孙破虏吴夫人传》：吴夫人，吴主权母也。
本吴人，徙钱塘。早失父母，与弟景居。孙坚闻其才貌，
欲娶之。吴氏亲戚嫌坚轻狡，将拒焉，坚甚以惭恨。夫
人谓亲戚曰：“何爱一女以取祸乎？如有不遇，命也。”于
是遂许为婚，生四男一女。及权少年统业，夫人助治
军国，甚有裨益。建安七年，临薨，引见张昭等，属以后
事合葬高陵。〈注〉《会稽典录》曰：策功曹魏腾以迕意见
谴，将杀之，士大夫忧恐，计无所出。夫人乃倚大井而
谓策曰：“汝新造江南，其事未集，方当优礼贤士，舍过
录功。魏功曹在公尽规，汝今日杀之，则明日人皆叛
汝。吾不忍见祸之及，当先投此井中耳。”策大惊，遽释
腾。夫人智略权谲，类皆如此。